Josh Strauss loop Sesnasies mis | Netwerk24
Josh Strauss loop Sesnasies mis
Deur Wim Pretorius 17 Februarie 2017 19:31
Josh Strauss, Suid-Afrika se uitvoerproduk, sal die res van die Sesnasies-reeks misloop nadat hy 'n nierbesering opgedoen het.
Josh Strauss sal die res van die Sesnasies-reeks misloop nadat hy 'n nierbesering opgedoen het. Foto: Getty
Strauss, wat sy buiging vir Skotland tydens die Wêreldbekerrugbytoernooi in 2015 gemaak het, was een van sy span se beste spelers in hul nederlaag van 22-16 teen die Franse by die Stade de France-stadion.
Volgens die Skotse Rugbyunie (SRU) sal Strauss die span se wedstryde teen Wallis, Engeland en Italië misloop.
'n Skandering is ná die wedstryd in Parys gedoen, het die unie in 'n verklaring gesê.
"Die erns van die besering is by die Spire Murrayfield-hospitaal in Skotland bevestig toe die skanderings hersien is."
Volgens die unie sal Strauss nou terugkeer na Glasgow Warriors, sy klubspan, waar hy die herstelproses sal aanpak en gemonitor sal word.
Hy sal na verwagting tot ses weke op die kantlyn wees.
Die Skotte, wat die toernooi begin het met 'n skok-oorwinning oor die Iere, is reeds 'n terugslag toegedien met die nuus dat hul kaptein, Greig Laidlaw, ook die res van die toernooi weens 'n besering sal misloop nadat hy 'n enkelligament beskadig het.
Die Skotte pak volgende week vir Wallis op Murrayfield met al die spanne wat die naweek 'n blaaskans kry.
Wallis sal hul veldtog weer op die regte pad wil kry nadat hulle op hartverskeurende wyse teen Engeland met 21-16 vasgeval het in die tweede ronde.